Okresná prokuratúra Trnava 
Vajanského 22, 918 67 Trnava 1 	

Sp. zn. : 2 Pv 936/14/2207	Trnava, 30.6.2015
EEČ : 2-21-138-2015

U Z N E S E N I E

Trestná vec:	obvinená XXXXX 
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Trnava
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v čase o 13.00 h dňa 14.07.2014 v Trnave na ul. A. Sládkoviča na parkovisku pred obytným blokom č. 3 poškodila odparkované a riadne uzamknuté osobné motorové vozidlo zn. Seat Alhambra, šedej metalízy, ev. č. XXXXX, rok výroby 2007, VIN: XXXXX, a to tak, že kľúčom vyryla na prednej kapote vozidla ryhu v tvare písmena „V“ o dĺžke 20 cm, taktiež na strane spolujazdca vyryla ryhu na predných a zadných dverách po ich celej dĺžke, a na zadnom blatníku na strane spolujazdca vyryla ryhu o dĺžke 30 cm, kde týmto konaním spôsobila vlastníkovi vozidla XXXXX, nar. XXXXX, trvale bytom XXXXX, škodu vo výške 800.-Eur, 

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
Dňa 02.11.2014 bolo uznesením povereného príslušníka Obvodného oddelenia PZ XXXXX Okresného riaditeľstva Policajného zboru v Trnave pod sp. zn. ORP-2552/O2-TT-TT-2014 v zmysle § 199 ods. 1 Trestného poriadku začaté trestné stíhanie pre prečin poškodzovania cudzej veci podľa § 245 ods. 1 Trestného zákona a dňa 24.02.2015 bolo uznesením povereného príslušníka pod rovnakou sp. zn. pre tento prečin vznesené obvinenie v zmysle § 206 ods. 1 Trestného poriadku XXXXX na tom skutkovom základe, ako je to uvedené vo výrokovej časti tohto uznesenia. 

	V priebehu trestného konania bola povereným príslušníkom PZ vypočutá obvinená XXXXX, poškodený XXXXX, svedkovia XXXXX a XXXXX, so svedkyňou XXXXX bola vykonaná rekognícia páchateľa podľa fotografií, na ktorej jednoznačne ako páchateľa skutku opoznala obvinenú XXXXX, ktorá je jej susedkou. Bolo zabezpečené odborné vyjadrenie k výške škody, zápisnica o obhliadke miesta činu, ako aj ďalšie listinné dôkazy. Následne bola v zmysle záväzného pokynu prokurátora naplánovaná konfrontácia medzi obvinenou a svedkyňou XXXXX, ktorá sa však už neuskutočnila, nakoľko obvinená zomrela. V spisovom materiáli sa nachádza overená fotokópia úmrtného listu, z ktorého vyplýva, že obvinená XXXXX, rod. XXXXX, nar. XXXXX v Trnave, zomrela dňa XXXXX v Trnave.

Podľa § 215 ods. 1 písm. d) Trestného poriadku, prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

V zmysle § 9 ods. 1 písm. d) Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

Vzhľadom k tomu, že obvinená XXXXX zomrela dňa XXXXX, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho doručenia prostredníctvom Okresnej prokuratúry v Trnave. Sťažnosť má odkladný účinok.		        

JUDr. Lýdia Bartošová
prokurátorka